நான் இன்று ஒளிப்பதிவாளனாக இருப்பதற்கும் ஓவியத்திற்கும் சம்பந்தமுண்டு. சிறுவயதில் படித்த காமிக்ஸ் புத்தகங்களின் வழி வந்த காட்சிகளின் மீதான எனது ஈர்ப்பு பின்பு, ஓவியத்தின் மீதும் திரும்பியது. சிறுவயதில் ‘ந’போட்டு பின்பு அதை காகமாக மாற்றிக் காட்ட அம்மா என்னை பழக்கி விட்ட நாட்கள் இன்னும் நினைவிலாடுகின்றன. பின்பு நினைவு தெரிந்து குருவி, புறா, நாய், யானை, பாப்பா, மலைகளுக்கிடையே ஓடும் நதி எனும் இயற்கைக் காட்சிகள் எல்லாம் வரைந்து முடித்து, காமிக்ஸ் நாயகர்களான ஜேம்ஸ்பாண்டு, லக்கி லுக் போன்றவர்களை வரைந்து பார்க்க முயன்றிருக்கிறேன். எப்படியாவது ஒரு காமிக்ஸ் எழுத்தாளன் அல்லது காமிக்ஸ் ஓவியன் ஆகிவிடுவது நோக்கமாக அப்போது எனக்கு இருந்திருக்கும் என்று நினைக்கிறேன். இப்போது நினைவிலில்லை. கண்ட தாள்களிலும் வரைந்து கொண்டிருந்தேன். ‘கண்டதைப் படிப்பவன் பண்டிதன் ஆவான்’என்பார்கள், அது போல கண்ட தாளில் கிறுக்கி ஓவியன் ஆக முயன்றுகொண்டிருந்தேன். பின்பு புகைப்படத்துறையின் மீது ஆர்வம் வந்து, அது பின்னர் என்னை ஒளிப்பதிவாளனாக மாற்றி வைத்திருக்கிறது.